Pasiūlymas TARYBOS SPRENDIMAS dėl Europos Sąjungos pozicijos ES ir Turkijos asociacijos taryboje /* COM/2012/092 final - 2012/0041 (NLE) */





AIŠKINAMASIS MEMORANDUMAS 1963 m. rugsėjo 12 d. pasirašytas susitarimas, kuriuo steigiama Europos ekonominės bendrijos ir Turkijos asociacija[1], (toliau – Ankaros susitarimas) įsigaliojo 1964 m. gruodžio 1 d. Remdamasi Ankaros susitarimo 22 straipsniu ES ir Turkijos asociacijos taryba gali priimti atitinkamus sprendimus šio susitarimo tikslui pasiekti. 1995 m. gruodžio 22 d. Asociacijos taryba priėmė Sprendimą Nr. 1/95 dėl galutinio Muitų sąjungos etapo įgyvendinimo[2]. Kad muitų sąjunga veiktų tinkamai, Turkija privalo įtraukti į savo vidaus teisės sistemą Sąjungos teisės aktus, susijusius su techninių kliūčių prekybai šalinimu. Todėl Asociacijos tarybos sprendime Nr. 2/97 nustatytas tuo metu galiojusių atitinkamų Sąjungos priemonių sąrašas. Tačiau su techninėmis kliūtimis prekybai susijęs Sąjungos acquis nuolat kinta, taigi reikia numatyti tinkamą Sprendimo Nr. 2/97 atnaujinimo procedūrą. Be to, dėl nuolat kintančio Sąjungos acquis privaloma sistemingai atnaujinti Sąjungos priemones, susijusias su techninių kliūčių prekybai šalinimu, kurias Turkija turi įtraukti į savo vidaus teisės sistemą. To siekiant reikia iš dalies pakeisti kai kuriuos Sprendimo Nr. 1/95 straipsnius. Šiame Tarybos sprendimo pasiūlyme nustatoma pozicija, kurios Europos Sąjunga turi laikytis ES ir Turkijos asociacijos taryboje dėl Asociacijos tarybos sprendimo Nr. 1/95 8, 9 ir 52 straipsnių pakeitimo. 2012/0041 (NLE) Pasiūlymas TARYBOS SPRENDIMAS dėl Europos Sąjungos pozicijos ES ir Turkijos asociacijos taryboje EUROPOS SĄJUNGOS TARYBA, atsižvelgdama į Sutartį dėl Europos Sąjungos veikimo, ypač į jos 217 straipsnį kartu su 218 straipsnio 9 dalimi, atsižvelgdama į Europos Komisijos pasiūlymą, kadangi: (1) 1963 m. rugsėjo 12 d. pasirašytas susitarimas, kuriuo steigiama Europos ekonominės bendrijos ir Turkijos asociacija[3], (toliau – Ankaros susitarimas) įsigaliojo 1964 m. gruodžio 1 d.; (2) remdamasi Ankaros susitarimo 22 straipsniu ES ir Turkijos asociacijos taryba gali priimti atitinkamus sprendimus šio susitarimo tikslui pasiekti; (3) 1995 m. gruodžio 22 d. Asociacijos taryba priėmė Sprendimą Nr. 1/95 dėl galutinio Muitų sąjungos etapo įgyvendinimo[4]; (4) kad muitų sąjunga veiktų tinkamai, Turkija turi įtraukti į savo vidaus teisės sistemą Sąjungos priemones, susijusias su techninių kliūčių prekybai šalinimu; (5) todėl Asociacijos tarybos sprendime Nr. 2/97 nustatytas tuo metu galiojusių atitinkamų Sąjungos priemonių sąrašas. Su techninėmis kliūtimis prekybai susijęs Sąjungos acquis nuolat kinta, taigi reikia numatyti tinkamą Sprendimo Nr. 2/97 atnaujinimo procedūrą; (6) dėl nuolat kintančio Sąjungos acquis privaloma sistemingai atnaujinti Sąjungos priemones, susijusias su techninių kliūčių prekybai šalinimu, kurias Turkija turi įtraukti į savo vidaus teisės sistemą. To siekiant reikia iš dalies pakeisti kai kuriuos Sprendimo Nr. 1/95 straipsnius, PRIĖMĖ ŠĮ SPRENDIMĄ: 1 straipsnis Europos Sąjungos pozicija ES ir Turkijos asociacijos taryboje grindžiama prie šio sprendimo pridedamu Asociacijos tarybos sprendimo projektu. Sąjungos atstovai Asociacijos taryboje gali pritarti neesminiams šio sprendimo projekto pakeitimams be tolesnio Tarybos sprendimo. 2 straipsnis Priimtas ES ir Turkijos asociacijos tarybos sprendimas skelbiamas Europos Sąjungos oficialiajame leidinyje. 3 straipsnis Šis sprendimas įsigalioja jo priėmimo dieną. Priimta Briuselyje, Tarybos vardu Pirmininkas Priedas Projektas ES IR TURKIJOS ASOCIACIJOS TARYBOS SPRENDIMAS Nr. [.../2011] [data] kuriuo iš dalies keičiami EB ir Turkijos asociacijos tarybos sprendimo Nr. 1/95 8, 9 ir 52 straipsniai ES IR TURKIJOS ASOCIACIJOS TARYBA, atsižvelgdama į 1963 m. rugsėjo 12 d. Susitarimą, kuriuo steigiama Europos ekonominės bendrijos ir Turkijos asociacija, ypač į jo 22 straipsnio 3 dalį, kadangi: (1) remdamasi 1995 m. gruodžio 22 d. EB ir Turkijos asociacijos tarybos sprendimo dėl galutinio Muitų sąjungos etapo įgyvendinimo[5] 8 straipsniu Turkija turi įtraukti į savo vidaus teisės sistemą Sąjungos priemones, susijusias su techninių kliūčių prekybai šalinimu; (2) todėl 1997 m. birželio 2 d. Asociacijos taryba priėmė sprendimą Nr. 2/97, kuriuo nustatomas Bendrijos priemonių, skirtų pašalinti technines prekybos kliūtis, sąrašas ir sąlygos bei susitarimai, kuriais nurodoma, kaip šias priemones Turkija įgyvendins[6]; (3) su techninėmis kliūtimis prekybai susijęs Sąjungos acquis nuolat kinta, todėl reikia numatyti tinkamą Sprendimo Nr. 2/97 atnaujinimo procedūrą; (4) Sprendimo Nr. 1/95 8, 9 ir 52 straipsniai turėtų būti iš dalies pakeisti, kad būtų galima nuolat atnaujinti atitinkamą Asociacijos tarybos sprendimą; (5) šiuo sprendimu nepažeidžiama jokia Turkijos pozicija, kurios ji gali laikytis stojimo derybose dėl atitinkamų skyrių, PRIĖMĖ ŠĮ SPRENDIMĄ: 1 straipsnis Sprendimo Nr. 1/95 8 straipsnio 2 dalis papildoma šiomis pastraipomis: „Kiekvienų metų pradžioje Europos Komisija pateikia Muitų sąjungos jungtiniam komitetui atnaujinto Europos Sąjungos priemonių rinkinio, į kurį įtraukiami nauji priimti teisės aktai ir iš kurio išbraukiami nebegaliojantys teisės aktai, pasiūlymą. Per keturis mėnesius nuo pasiūlymo pateikimo dienos Muitų sąjungos jungtinis komitetas priima atnaujintą Europos Sąjungos priemonių sąrašą. Jei Muitų sąjungos jungtinis komitetas negali susitarti dėl naujo teisės akto įtraukimo į sąrašą arba dėl datos, iki kurios Turkija turi įtraukti konkretų teisės aktą į savo vidaus teisės sistemą, jis priima sąrašą teisės aktų, dėl kurių buvo susitarta, o Asociacijos taryba priima sprendimą dėl kitų Komisijos pasiūlyme nurodytų teisės aktų. Turkija įtraukia į savo vidaus teisės sistemą naujus priimtus teisės aktus kuo greičiau ir ne vėliau kaip per penkiolika mėnesių nuo Muitų sąjungos jungtinio komiteto arba Asociacijos tarybos sprendimo juos įtraukti datos, išskyrus tuos atvejus, kai pačiame teisės akte numatytas ilgesnis laikotarpis arba Muitų sąjungos jungtinis komitetas ar Asociacijos taryba nusprendžia kitaip.“ 2 straipsnis Sprendimo Nr. 1/95 9 straipsnio pradžia papildoma šia pastraipa: „Kai Komisija turi įvertinti Turkijos teisės akto projektą, savo pastabas ji pateikia per tris mėnesius arba, tam tikrais tinkamai pagrįstais atvejais, per šešis mėnesius nuo pranešimo apie teisės akto projektą dienos. Laikotarpis, per kurį Komisija atlieka Turkijos teisės akto projekto vertinimą, neįskaičiuojamas į laikotarpį, per kurį Turkija remdamasi 8 straipsnio 2 dalimi turi įtraukti naujus Europos Sąjungos teisės aktus į savo vidaus teisės sistemą. Komisija praneša Turkijai apie numatomą vertinimo trukmę. Šalys glaudžiai bendradarbiauja užtikrindamos, kad Turkijos teisės aktai būtų visiškai ir laiku suderinti su Europos Sąjungos teisės aktais.“ 3 straipsnis Sprendimo Nr. 1/95 52 straipsnis papildomas šia nauja pastraipa: „Muitų sąjungos jungtinis komitetas kasmet priima atnaujintą 8 straipsnyje nurodytų Europos Sąjungos priemonių sąrašą.“ 4 straipsnis 1 straipsnyje nurodytiems teisės aktams taikomos EB ir Turkijos asociacijos tarybos sprendimo Nr. 2/97 I priede išdėstytos horizontaliosios adaptacijos. 5 straipsnis Šis sprendimas įsigalioja kitą dieną po jo priėmimo dienos. Priimta Briuselyje ES ir Turkijos asociacijos tarybos vardu Pirmininkas [1] OL 217, 1964 12 29, p. 3687. [2] OL L 35, 1996 2 13, p. 1. [3] OL 217, 1964 12 29, p. 3687. [4] OL L 35, 1996 2 13, p. 1. [5] OL L 35, 1996 2 13, p. 1. [6] OL L 191, 1997 7 21, p. 1.